Source: http://europa.eu/rapid/press-release_MEMO-17-3494_mt.htm
Timestamp: 2018-08-20 07:36:13+00:00
Document Index: 530103

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

European Commission - PRESS RELEASES - Press release - Il-pakkett tal-proċeduri ta' ksur ta' Ottubru: id-deċiżjonijiet ewlenin
Other available languages: EN FR DE DA ES NL SV PT FI EL CS ET HU LT LV PL SK SL BG RO HR
Il-pakkett tal-proċeduri ta' ksur ta' Ottubru: id-deċiżjonijiet ewlenin
Ħarsa ġenerali skont il-qasam ta' politika
Fil-pakkett tagħha ta' kull xahar tad-deċiżjonijiet dwar il-ksur, il-Kummissjoni Ewropea (“il-Kummissjoni”) qed tieħu azzjoni legali kontra l-Istati Membri talli ma kkonformawx mal-obbligi tagħhom skont id-dritt tal-UE. Dawn id-deċiżjonijiet, li jkopru diversi setturi u oqsma ta' politika tal-UE, għandhom l-għan li jiżguraw l-applikazzjoni kif suppost tad-dritt tal-UE għall-benefiċċju taċ-ċittadini u tan-negozji.
Id-deċiżjonijiet ewlenin li ttieħdu mill-Kummissjoni (li jinkludu 29 ittra ta' intimazzjoni, 29 opinjoni motivata, 4 każijiet ta' tressiq quddiem il-Qorti tal-Ġustizzja tal-Unjoni Ewropea u 9 każijiet ta' għeluq) qed jiġu ppreżentati hawn taħt u huma miġbura fi gruppi skont il-qasam ta' politika. Il-Kummissjoni qed tagħlaq ukoll 133 każ li fihom il-kwistjonijiet mal-Istati Membri kkonċernati jkunu ġew solvuti mingħajr ma l-Kummissjoni kellha għalfejn tkompli għaddejja bil-proċedura.
Għal iżjed tagħrif dwar il-proċedura ta' ksur tal-UE, ara l-MEMO/12/12 sħiħa. Għal iżjed dettalji dwar id-deċiżjonijiet kollha li ttieħdu, ikkonsulta r-reġistru tad-deċiżjonijiet dwar il-ksur.
1. Is-Suq Uniku Diġitali
(Għal iżjed tagħrif: Nathalie Vandystadt – tel.: +32 229 67083, Inga Höglund – tel.: +32 229 50698)
Ittri ta' intimazzjoni
It-tranżazzjonijiet elettroniċi: Il-Kummissjoni tħeġġeġ lis-SLOVAKKJA biex tiżgura l-applikazzjoni kif suppost tar-Regolament eIDAS
Il-Kummissjoni llum iddeċidiet li tibgħat ittra ta' intimazzjoni lis-Slovakkja dwar l-applikazzjoni tar-Regolament tal-UE dwar l-identifikazzjoni elettronika u s-servizzi fiduċjarji għat-tranżazzjonijiet elettroniċi fis-suq intern (eIDAS; ir-Regolament (UE) Nru 910/2014). Il-Kummissjoni hija mħassba dwar l-indipendenza tal-korp superviżorju Slovakk. Jekk korp superviżorju ma jkunx indipendenti għalkollox, kif meħtieġ bir-Regolament, dan jista' joħloq inugwaljanza fl-opportunitajiet bejn id-diversi operaturi ekonomiċi, u b'hekk jikser il-prinċipju tas-suq intern tal-UE. Bir-Regolament eIDAS, iċ-ċittadini, in-negozji u l-amministrazzjonijiet pubbliċi jistgħu jużaw mezzi ta' identifikazzjoni elettronika u servizzi fiduċjarji (jiġifieri firem elettroniċi, siġilli elettroniċi, kronogrammi elettroniċi, kunsinni elettroniċi rreġistrati u awtentikazzjoni tas-siti web) biex ikollhom aċċess għas-servizzi onlajn jew jimmaniġġjaw it-tranżazzjonijiet elettroniċi. Issa s-Slovakkja għandha xahrejn biex twieġeb din l-ittra.
Is-swieq tat-telekomunikazzjoni: Il-Kummissjoni tistieden lil seba' Stati Membri jwettqu analiżi f'waqtha tas-swieq rilevanti tat-telekomunikazzjoni
Kull tliet snin, l-awtoritajiet regolatorji nazzjonali jridu jwettqu analiżi tas-swieq tat-telekomunikazzjoni li jkunu suxxettibbli għar-Regolament tal-UE skont il-qafas legali attwali (id-Direttiva 2002/21/KE) u jinnotifikaw il-miżura korrispondenti lill-Kummissjoni Ewropea. Il-Belġju, l-Ungerija, l-Irlanda, il-Polonja, ir-Rumanija, is-Slovenja u Spanja ma għarrfux lill-Kummissjoni bl-analiżi tagħhom. Għalhekk, billi bagħtet ittra ta' intimazzjoni, il-Kummissjoni llum iddeċidiet li titlob lil dawk is-seba' pajjiżi jwettqu mingħajr dewmien l-analiżi tagħhom tas-swieq rilevanti tat-telekomunikazzjoni u jgħarrfu lill-Kummissjoni fiż-żmien stabbilit bid-dritt tal-UE. Għas-seba' każijiet kollha, id-dewmien huwa ferm iktar minn ħames snin. Is-seba' Stati Membri kkonċernati għandhom xahrejn biex iwieġbu.
2. L-Impjiegi, l-Affarijiet Soċjali u l-Inklużjoni
(Għal iżjed tagħrif: Christian Wigand – tel.: +32 229 62253, Melanie Voin – tel.: +32 229 58659)
Il-moviment liberu tal-ħaddiema: Il-Kummissjoni tressaq lir-REPUBBLIKA ĊEKA u lil-LUSSEMBURGU quddiem il-Qorti tal-Ġustizzja talli ma kkomunikawx il-miżuri li ħadu biex jittrasponu d-dritt tal-Unjoni fil-livell nazzjonali
Il-Kummissjoni Ewropea qed tressaq lir-Repubblika Ċeka u lil-Lussemburgu quddiem il-Qorti tal-Ġustizzja tal-UE talli ma nnotifikawx it-traspożizzjoni sħiħa tad-Direttiva dwar miżuri li jiffaċilitaw l-eżerċizzju tad-drittijiet konferiti fuq ħaddiema fil-kuntest tal-moviment liberu tal-ħaddiema (id-Direttiva 2014/54/UE) fil-leġiżlazzjoni nazzjonali tagħhom, iktar minn sena wara l-iskadenza għat-traspożizzjoni tagħha. Il-moviment liberu huwa wieħed mill-ikbar vantaġġi tas-Suq Uniku. Skont l-iktar stħarriġ reċenti tal-Ewrobarometru, iżjed minn 80 % tal-Ewropej jappoġġaw “il-moviment liberu taċ-ċittadini tal-UE li jistgħu jgħixu, jaħdmu, jistudjaw u jinnegozjaw kullimkien fl-UE”. Iżda l-moviment liberu jrid iseħħ b'mod ġust. Għalhekk, il-Kummissjoni qed tieħu miżuri biex tevita d-dumping soċjali, billi tagħti l-għodod lill-awtoritajiet nazzjonali biex jiġġieldu l-abbuż u l-frodi. Fl-istess waqt, hemm bżonn li d-drittijiet tal-ħaddiema jiġu protetti meta jaħdmu lil hinn minn pajjiżhom. Il-liġijiet, ir-regolamenti u d-dispożizzjonijiet amministrattivi tal-Istati Membri li huma meħtieġa biex jikkonformaw mad-Direttiva kellhom jidħlu fis-seħħ sal-21 ta' Mejju 2016 u l-Kummissjoni kellha tiġi mgħarrfa minnufih. Minkejja li l-Kummissjoni bagħtet ittra ta' intimazzjoni u opinjoni motivata li fihom talbet lil-Lussemburgu u lir-Repubblika Ċeka jinnotifikaw il-konformità sħiħa mad-Direttiva, il-Lussemburgu nnotifika l-miżuri li jittrasponu b'mod parzjali biss id-Direttiva 2014/54/UE fil-liġi nazzjonali u r-Repubblika Ċeka għadha ma kkomunikat l-ebda traspożizzjoni tad-Direttiva. Għalhekk, abbażi tal-proċedura stabbilita fl-Artikolu 260(3) tat-TFUE, il-Kummissjoni se titlob lill-Qorti tal-Ġustizzja timponi l-pagament ta' penali għal kull jum ta' €33,510.40 fuq ir-Repubblika Ċeka, u ta' €6,528 fuq il-Lussemburgu, sa meta d-Direttiva tiġi trasposta għalkollox fil-leġiżlazzjoni nazzjonali. L-Istati Membri li ma jikkomunikawx il-miżuri ta' traspożizzjoni tagħhom jiġu mfittxija mill-Kummissjoni bħala kwistjoni ta' prijorità. Għal iżjed tagħrif, jekk jogħġbok irreferi għall-verżjoni sħiħa tal-istqarrija għall-istampa.
3. L-Enerġija
(Għal iżjed tagħrif: Anna-Kaisa Itkonen – tel.: +32 229 56186, Nicole Bockstaller – tel.: +32 229 52589)
Opinjoni motivata
Il-protezzjoni mir-radjazzjoni: Il-Kummissjoni titlob lill-BELĠJU jittrasponi għalkollox id-Direttiva tal-Euratom dwar l-Ilma tax-Xorb
Illum, il-Kummissjoni Ewropea ddeċidiet li tibgħat opinjoni motivata lill-Belġju biex titlob it-traspożizzjoni sħiħa tad-Direttiva Euratom dwar l-Ilma tax-Xorb (id-Direttiva tal-Kunsill 2013/51/Euratom). L-Istati Membri kienu meħtieġa jittrasponu din id-Direttiva sat-28 ta' Novembru 2015. Din id-Direttiva tistabbilixxi rekwiżiti marbuta mal-protezzjoni tas-saħħa tal-pubbliku ġenerali mis-sustanzi radjuattivi fl-ilma maħsub għall-konsum mill-bniedem. Din tiżgura li l-Istati Membri jkollhom qafas fis-seħħ għall-kontroll tar-radjuattività fl-ilma tax-xorb u tad-doża ta' radjazzjoni mill-konsum ta' forom differenti ta' ilma tax-xorb kif ukoll arranġamenti għat-tagħrif pubbliku. Ladarba l-Belġju ma nnotifika l-ebda miżura ta' traspożizzjoni lill-Kummissjoni fil-limitu ta' żmien preskritt, il-Kummissjoni bagħtet ittra ta' intimazzjoni f'April 2016. Wara t-tweġiba tal-awtoritajiet Belġjani għal din l-ittra u n-notifika ta' miżura ta' traspożizzjoni, il-Kummissjoni hija tal-fehma li t-traspożizzjoni tad-Direttiva fil-Belġju għadha mhix kompluta. Il-Belġju għandu xahrejn biex jikkonforma ma' dan l-obbligu; inkella l-Kummissjoni tista' tiddeċiedi li tressaq lill-Belġju quddiem il-Qorti tal-Ġustizzja tal-UE.http://eur-lex.europa.eu/legal-content/MT/TXT/?uri=CELEX:32013L0051
Ittra ta' intimazzjoni
L-effiċjenza fl-użu tal-enerġija: Il-Kummissjoni tistieden lil SPANJA timplimenta b'mod korrett ir-regoli tal-UE fir-rigward tad-Direttiva dwar l-Effiċjenza fl-Użu tal-Enerġija
Il-Kummissjoni qed tibgħat ittra ta' intimazzjoni li fiha qed titlob lil Spanja tiżgura l-implimentazzjoni korretta tal-leġiżlazzjoni tal-UE dwar l-effiċjenza fl-użu tal-enerġija (id-Direttiva dwar l-Effiċjenza fl-Użu tal-Enerġija, id-Direttiva 2012/27/UE). Id-Direttiva titlob lill-Istati Membri jinstallaw arloġġi individwali jew allokaturi tal-ispiża għat-tisħin biex ikejlu l-konsum tal-enerġija u jallokaw l-ispejjeż f'bini b'għadd ta' appartamenti u f'bini b'għadd ta' użi li fihom it-tisħin, it-tkessiħ u/jew l-misħun ikunu pprovduti minn installazzjoni ċentrali/kollettiva. Issa Spanja għandha xahrejn biex twieġeb.
4. L-Ambjent
(Għal iżjed tagħrif: Enrico Brivio – tel.: +32 229 56172, Iris Petsa – tel.: +32 229 93321)
Opinjonijiet motivati
Il-basktijiet tal-plastik: Il-Kummissjoni titlob lill-KROAZJA u lir-RUMANIJA jippromulgaw ir-regoli tal-UE dwar il-basktijiet tal-plastik ħfief
Il-Kummissjoni qed tħeġġeġ lill-Kroazja u lir-Rumanija jlestu l-promulgazzjoni tal-leġiżlazzjoni tal-UE dwar l-iskart fil-liġijiet nazzjonali tagħhom (id-Direttiva dwar il-Basktijiet tal-Plastik, id-Direttiva (UE) 2015/720). L-Istati Membri tal-UE kellhom sas-27 ta' Novembru 2016 biex jadottaw miżuri sabiex jitnaqqas il-konsum tal-basktijiet tal-plastik ħfief kif meħtieġ bid-Direttiva dwar il-Basktijiet tal-Plastik, bl-għan li jindirizzaw il-ħela tar-riżorsi u l-iskart. Id-Direttiva tobbliga lill-Istati Membri jiksbu dan billi l-basktijiet tal-plastik ħfief ma jibqgħux mingħajr ħlas, u/jew billi jiġu introdotti miri nazzjonali ta' tnaqqis. Il-gvernijiet nazzjonali jistgħu jagħżlu minn lista ta' miżuri biex jilħqu l-għanijiet maqbula b'mod komuni. Dawn jinkludu strumenti ekonomiċi, bħat-tariffi jew bħall-imposti. Għażla oħra hija l-introduzzjoni ta' miri nazzjonali ta' tnaqqis: l-Istati Membri jridu jiżguraw li sa tmiem l-2019 kull persuna tikkonsma mhux iktar minn 90 minn dawn il-basktijiet fis-sena. Sal-aħħar tal-2025, dak in-numru għandu jonqos għal mhux iktar minn 40 basket għal kull persuna. L-għan taż-żewġ għażliet jista' jintlaħaq permezz ta' miżuri obbligatorji jew permezz ta' ftehimiet mas-setturi ekonomiċi. Huwa possibbli wkoll li l-basktijiet tal-plastik jiġu pprojbiti diment li dawk il-projbizzjonijiet ma jmorrux lil hinn mil-limiti stabbiliti bid-Direttiva sabiex jiġi kkonservat il-moviment liberu tal-oġġetti fis-Suq Uniku Ewropew. Il-Kummissjoni tivverifika bħala kwistjoni ta' prijorità jekk l-Istati Membri jkunux issodisfaw l-obbligu li jittrasponu din id-Direttiva. Illum, il-Kummissjoni qed tibgħat opinjoni motivata lill-Kroazja u lir-Rumanija talli baqgħu ma nnotifikawx lill-Kummissjoni bil-miżuri tagħhom. Issa dawn l-Istati Membri għandhom xahrejn biex iwieġbu għal din l-opinjoni motivata. Fin-nuqqas ta' risposta sodisfaċenti, il-Kummissjoni tista' tiddeċiedi li tressaq lil dawn l-Istati Membri quddiem il-Qorti tal-Ġustizzja tal-UE.
Il-kwalità tal-arja: Il-Kummissjoni tistieden lir-RUMANIJA tikkomunika l-miżuri biex jitnaqqsu l-emissjonijiet mill-fwar tal-petrol
Il-Kummissjoni Ewropea ddeċidiet li tibgħat opinjoni motivata lir-Rumanija talli ma kkomunikatx il-miżuri biex jitnaqqsu l-emissjonijiet mill-fwar tal-petrol skont ir-regoli tal-UE dwar il-kwalità tal-arja (id-Direttiva tal-Kummissjoni 2014/99/UE). Din id-Direttiva hija strument essenzjali biex is-saħħa tal-bniedem u l-ambjent jiġu protetti billi tiġi limitata l-emissjoni ta' komposti organiċi volatili mill-petrol fl-arja. L-Istati Membri kellhom jittrasponu emenda għad-Direttiva sat-13 ta' Marzu 2016. Ir-Rumanija għadha ma nnotifikatx l-istrumenti legali għall-promulgazzjoni ta' dispożizzjonijiet dwar l-ittestjar ta' sistemi tal-irkupru tal-fwar tal-petrol fil-liġi nazzjonali. Għalhekk, il-Kummissjoni qed tibgħat opinjoni motivata u qed tagħti xahrejn lill-awtoritajiet Rumeni biex iwieġbu. Fin-nuqqas ta' risposta sodisfaċenti, il-Kummissjoni tista' tiddeċiedi li tressaq lir-Rumanija quddiem il-Qorti tal-Ġustizzja tal-UE.
L-ilma: Il-Kummissjoni tħeġġeġ lil SPANJA tikkonforma mal-leġiżlazzjoni tal-UE dwar l-ilma
Il-Kummissjoni titlob lil Spanja tikkonforma mat-tieni rawnd tal-Pjanijiet ta' Mmaniġġjar tal-Baċir tax-Xmara (l-RBMP) skont id-Direttiva Qafas dwar l-Ilma (id-Direttiva 2000/60/KE). Dawn il-Pjanijiet jagħtu ħarsa ġenerali komprensiva fuq il-kwistjonijiet prinċipali għal kull distrett tal-baċir tax-xmara u għandhom jinkludu l-miżuri speċifiċi meħtieġa biex jiġu stabbiliti l-għanijiet tal-kwalità ambjentali. Sa issa, Spanja għadha ma adottatx u ma ppubblikatx ir-rieżami u l-aġġornament tal-ewwel Pjanijiet ta' Mmaniġġjar tal-Baċir tax-Xmara, u lanqas ma kkomunikathom lill-Kummissjoni, minkejja l-iskadenza tat-22 ta' Ottubru 2015 għas-seba' Distretti tal-Baċir tax-Xmara fil-Gżejjer Kanarji. Barra minn hekk, it-tagħrif pubbliku u l-konsultazzjonijiet fuq dawn l-abbozzi ta' Pjanijiet għadhom ma ġewx konklużi. F'April 2017 intbagħtet ittra ta' intimazzjoni. Ladarba Spanja ma kkonformatx mal-obbligi stabbiliti fid-Direttiva Qafas dwar l-Ilma, issa l-Kummissjoni qed tibgħat opinjoni motivata lil Spanja, qabel ma eventwalment tressaq il-każ quddiem il-Qorti tal-Ġustizzja tal-UE. Spanja għandha xahrejn biex twieġeb.
Ittri ta' intimazzjoni u opinjonijiet motivati
L-istorbju: Il-Kummissjoni tħeġġeġ lil ĊIPRU, lill-ĠERMANJA, lir-RUMANIJA u lis-SLOVENJA jadottaw mapep tal-istorbju u pjanijiet ta' azzjoni dwar l-istorbju ambjentali
Il-Kummissjoni Ewropea tistieden lil Ċipru, lill-Ġermanja, lir-Rumanija u lis-Slovenja jikkonformaw mad-dispożizzjonijiet ewlenin tad-Direttiva dwar l-Istorbju (id-Direttiva 2002/49/KE). L-istorbju ambjentali – ikkawżat mit-traffiku fit-toroq, ferrovjarju u fl-ajruporti – huwa t-tieni kawża prinċipali ta' mwiet prematuri wara t-tniġġis tal-arja. Id-Direttiva tirrikjedi li l-Istati Membri jadottaw mapep tal-istorbju li juru l-esponiment għall-istorbju fl-agglomerazzjonijiet il-kbar, flimkien mal-linji ferrovjarji u mat-toroq prinċipali u mal-ajruporti maġġuri. Imbagħad dawn il-mapep iservu bħala bażi għad-definizzjoni ta' miżuri fi pjanijiet ta' azzjoni dwar l-istorbju. Fir-rigward tal-Ġermanja, għad iridu jitħejjew bosta pjanijiet ta' azzjoni għall-agglomerazzjonijiet, għat-toroq u għall-ajruporti maġġuri, minkejja l-progress li sar minn Settembru 2016 'il hawn. Fir-rigward tas-Slovenja, minn Settembru 2016 'il hawn, il-Kummissjoni hija tal-fehma li ma sarx biżżejjed progress. Għad ma hemmx pjanijiet ta' azzjoni għal żewġ agglomerazzjonijiet kif ukoll għall-biċċa l-kbira tat-toroq u tal-linji ferrovjarji maġġuri, u l-pjan ta' azzjoni antikwat għat-toroq u għal-linji ferrovjarji maġġuri 'il barra mill-agglomerazzjoni ta' Ljubljana ma ġiex irrevedut. Għalhekk, il-Kummissjoni ddeċidiet li tibgħat opinjoni motivata lill-Ġermanja u lis-Slovenja. Issa dawn għandhom xahrejn biex iwieġbu. Barra minn hekk, Ċipru u r-Rumanija għadhom ma adottawx il-mapep tal-istorbju u l-pjanijiet ta' azzjoni kollha dwar l-istorbju għall-agglomerazzjonijiet u għat-toroq maġġuri. Fil-każ tar-Rumanija – anke għal-linji ferrovjarji maġġuri 'l barra mill-agglomerazzjonijiet. Għalhekk, il-Kummissjoni ddeċidiet li tibgħat ittra ta' intimazzjoni lil Ċipru u lir-Rumanija, li biha titlobhom jikkonformaw mal-obbligi ewlenin tad-Direttiva dwar l-Istorbju fi żmien xahrejn.
L-ilma mormi: Il-Kummissjoni tistieden lil FRANZA, lil MALTA u lil SPANJA jiżguraw li l-ilma urban mormi jiġi ttrattat b'mod adegwat
Il-Kummissjoni ddeċidiet li tibgħat ittra ta' intimazzjoni lil Franza u lil Spanja, u opinjoni motivata lil Malta, talli ma implimentawx għalkollox id-Direttiva dwar it-Trattament tal-Ilma Urban Mormi (id-Direttiva tal-Kunsill 91/271/KEE). Din tirrikjedi li l-Istati Membri jiżguraw li l-agglomerazzjonijiet (l-irħula, il-bliet, l-insedjamenti) jiġbru u jittrattaw l-ilma urban mormi kif suppost. Wara l-aħħar rapport ta' implimentazzjoni li rċeviet, il-Kummissjoni tqis li Franza qed tikser ir-rekwiżiti tad-Direttiva minħabba n-nonkonformità ta' 373 agglomerazzjoni mar-rekwiżiti ta' trattament sekondarju tad-Direttiva. Barra minn hekk, 49 minn dawn l-agglomerazzjonijiet suppost kellhom jinstallaw/iwettqu trattament terzjarju (fiż-żoni sensittivi). Fir-rigward ta' Spanja, il-valutazzjoni turi li minbarra l-għadd kbir ta' agglomerazzjonijiet li ma kkonformawx mal-obbligi tad-Direttiva f'erba' proċeduri oħra ta' ksur li għadhom għaddejjin fir-rigward tal-Ilma Urban Mormi, għadd sinifikanti ħafna ta' agglomerazzjonijiet saħansitra mhux qed jikkonformaw mal-obbligi ewlenin tad-Direttiva dwar il-ġbir, it-trattament u l-monitoraġġ. Fir-rigward ta' Malta, il-Kummissjoni tistieden lill-awtoritajiet Maltin jiżguraw li jkun hemm trattament adegwat tal-ilma urban mormi fi tliet agglomerazzjonijiet tal-Gżejjer Maltin (il-gżira prinċipali ta' Għawdex, in-Nofsinhar ta' Malta u t-Tramuntana ta' Malta). Peress li għad hemm problemi bil-kwalità tal-iskariki tal-ilma mormi, il-Kummissjoni Ewropea bagħtet ittra ta' intimazzjoni f'Diċembru 2016. Skont it-tweġiba ta' Malta, l-awtoritajiet qed jaħdmu biex tinstab soluzzjoni iżda mhuwiex mistenni li l-konformità se tinkiseb fil-futur qarib. Issa Franza, Malta u Spanja għandhom xahrejn biex iwieġbu.
Ir-responsabbiltà għall-ħsara ambjentali: Il-Kummissjoni tistieden lill-AWSTRIJA tikkonforma għalkollox mar-regoli tal-UE
Il-Kummissjoni tħeġġeġ lill-Awstrija tallinja l-leġiżlazzjoni tagħha f'konformità mad-Direttiva dwar ir-Responsabbiltà għall-Ħsara Ambjentali (id-Direttiva 2004/35/KE). Id-Direttiva tistabbilixxi r-responsabbiltà tal-operaturi għad-danni kkawżati lill-ambjent u tirrikjedi li jipprevjenu u jirrimedjaw għal danni bħal dawn fir-rigward tal-bijodiversità, tal-ilma jew tal-art għas-spejjeż tagħhom. Il-Kummissjoni identifikat għadd ta' dispożizzjonijiet ta' nonkonformità fil-leġiżlazzjoni ta' implimentazzjoni Awstrijaka. Peress li dawn il-kwistjonijiet ma ġewx solvuti, il-Kummissjoni ddeċidiet li tibgħat ittra ta' intimazzjoni lill-Awstrija. L-awtoritajiet Awstrijaki issa għandhom xahrejn biex iwieġbu.
Is-Suq Uniku u l-Injam: Il-Kummissjoni titlob lill-BELĠJU jikkonforma mar-regoli tal-UE dwar l-injam
Il-Kummissjoni sabet li meta kwantitajiet importanti ta' injam kienu qed jitqiegħdu fis-suq tal-UE, il-Belġju ma rnexxilux iwettaq għadd sinifikanti ta' verifiki minn mindu r-Regolament tal-UE dwar l-Injam (ir-Regolament (UE) Nru 995/2010) daħal fis-seħħ fl-2013. Ir-Regolament jipprojbixxi t-tqegħid fis-suq tal-UE ta' injam maħsud b'mod illegali u ta' prodotti li jkunu ġejjin minn injam bħal dan, u b'hekk jikkontribwixxi għall-konservazzjoni tal-bijodiversità u tal-foresti madwar id-dinja. Huwa kruċjali wkoll biex jiġu stabbiliti kundizzjonijiet ekwivalenti ta' kompetizzjoni fl-UE. Għal dak l-għan, jirrikjedi li dawk li jqiegħdu l-injam fis-suq intern tal-UE għandhom jidentifikaw ir-riskji kkaġunati mill-ħsad illegali u jieħdu miżuri biex itaffu dawk ir-riskji. Għalhekk, il-Kummissjoni ddeċidiet li tqajjem il-kwistjoni mal-awtoritajiet Belġjani billi tibgħat ittra ta' intimazzjoni. Il-Belġju għandu xahrejn biex iwieġeb.
In-nitrati: Il-Kummissjoni tħeġġeġ lill-GREĊJA tikkonforma mas-sentenza tal-Qorti ta-Ġustizzja
Il-Kummissjoni tistieden lill-Greċja tikkonforma għalkollox mas-sentenza (C-149/14) mogħtija mill-Qorti tal-Ġustizzja tal-UE fit-23 ta' April 2015. F'din is-sentenza, il-Qorti sabet li l-Greċja ma kkonformatx mal-obbligi tagħha skont id-Direttiva dwar in-Nitrati (id-Direttiva tal-Kunsill 91/676/KEE) peress li ma stabbilietx biżżejjed żoni vulnerabbli kif ukoll programmi ta' azzjoni għal dawk iż-żoni. Minkejja xi progress li sar minn mindu ngħatat is-sentenza, il-Greċja għadha ma stabbiliet l-ebda programm ta' azzjoni għaż-żoni vulnerabbli l-ġodda li ġew iddeżinjati. B'hekk, dawn ma jistgħux jilħqu l-għanijiet li ġew iddeżinjati biex jilħqu, jiġifieri l-protezzjoni tal-korpi tal-ilma mit-tniġġis ikkawżat min-nitrati. Peress li għaddew sentejn minn mindu ngħatat is-sentenza, issa l-Kummissjoni qed tibgħat ittra ta' intimazzjoni lill-Greċja qabel ma terġa' tressaq il-każ quddiem il-Qorti tal-Ġustizzja u titlob li jiġu imposti sanzjonijiet finanzjarji. Issa l-Greċja għandha xahrejn biex twieġeb.
L-arja: Il-Kummissjoni tistieden lil-LUSSEMBURGU u lis-SLOVAKKJA jikkonformaw mal-leġiżlazzjoni tal-UE dwar il-kwalità tal-arja ambjentali
Il-Kummissjoni qed tibgħat ittra ta' intimazzjoni lil-Lussemburgu u lis-Slovakkja dwar it-tniġġis tal-arja mill-NO2. Ir-regoli tal-UE dwar il-kwalità tal-arja ambjentali (id-Direttiva 2008/50/KE) u dwar arja iktar nadifa għall-Ewropa jirrikjedu li l-Istati Membri jivvalutaw il-kwalità tal-arja fit-territorju kollu tagħhom u jieħdu miżuri biex jillimitaw l-esponiment taċ-ċittadini għal sustanzi niġġiesa. Mid-dħul fis-seħħ tad-Direttiva 'l hawn, il-Lussemburgu ma kienx kapaċi jiżgura konformità mal-valuri limitu vinkolanti għall-NO2 fil-Belt tal-Lussemburgu. Is-Slovakkja ma rnexxilhiex tiżgura għadd u tip ta' punti ta' kampjunar xierqa, u tipprovdi dejta valida biżżejjed. Għalhekk, il-Kummissjoni qed tibgħat ittra ta' intimazzjoni lil-Lussemburgu u lis-Slovakkja. Iż-żewġ pajjiżi għandhom xahrejn biex iwieġbu.
Il-protezzjoni tan-natura: Il-Kummissjoni tħeġġeġ lis-SLOVENJA tippromulga r-regoli tal-UE dwar in-natura kif suppost
Il-Kummissjoni qed tibgħat ittra ta' intimazzjoni lis-Slovenja peress li ma ttrasponietx b'mod korrett il-leġiżlazzjoni tal-UE dwar in-natura. Id-Direttivi dwar l-Għasafar (id-Direttiva 2009/147/KE) u dwar il-Ħabitats (id-Direttiva tal-Kunsill 92/43/KEE) jgħinu biex tinżamm il-bijodiversità, biex jiġu protetti l-500 speċi ta' għasafar selvaġġi li jokkorru b'mod naturali fl-UE u biex tiġi kkonservata firxa wiesgħa ta' speċijiet rari, mhedda jew endemiċi tal-annimali u tal-pjanti. Is-Slovenja għandha xahrejn biex twieġeb l-ittra ta' intimazzjoni.
L-iskart: Il-Kummissjoni tistieden lil SPANJA tnaddaf il-miżbliet illegali tagħha
Il-Kummissjoni Ewropea tħeġġeġ lil Spanja tieħu azzjoni li twassal għall-għeluq, għall-issiġillar u għar-riġenerazzjoni tal-miżbliet kollha li għad fadal ta' skart inerti kif meħtieġ skont id-Direttiva Qafas dwar l-Iskart (id-Direttiva 2008/98/KE). Dawn il-miżbliet huma ta' periklu għas-saħħa tal-bniedem u għall-ambjent. Spanja ma wettqitx id-dmirijiet ta' skrutinju, ta' spezzjoni u ta' infurzar fir-rigward tar-rimi tal-iskart u ma adottatx miżuri biex tiżgura li l-produtturi jew id-detenturi inizjali tal-iskart iwettqu t-trattament meħtieġ. Dan jikkostitwixxi ksur sistemiku tal-obbligi skont l-Artikoli 13 u 15 tad-Direttiva. Wara l-ewwel ittra, li ntbagħtet lil Spanja f'Diċembru 2015, ma ttiħdux miżuri deċiżivi. Hemm evidenza fattwali li għad hemm minn tal-inqas 338 sit mhux ikkontrollat li għad iridu jingħalqu jew jiġu ttrattati. Issa l-Kummissjoni qed tibgħat ittra addizzjonali ta' intimazzjoni u Spanja għandha xahrejn biex twieġeb.
5. L-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali
(Għal iżjed tagħrif: Vanessa Mock – tel.: +32 229 56194, Letizia Lupini – tel.: +32 229 51958)
L-awditjar: Il-Kummissjoni tressaq lis-SLOVENJA quddiem il-Qorti tal-Ġustizzja talli ma ppromulgatx għalkollox ir-regoli tal-UE dwar l-awditjar
Il-Kummissjoni Ewropea ddeċidiet li tressaq lis-Slovenja quddiem il-Qorti tal-Ġustizzja tal-UE talli ma nnotifikatx il-miżuri għall-implimentazzjoni sħiħa tar-regoli tal-UE dwar l-awditjar fl-ordinament ġuridiku nazzjonali tagħha. L-implimentazzjoni f'waqtha u korretta tad-Direttiva dwar l-Awditjar (id-Direttiva 2014/56/UE) hija pass importanti biex tiġi rrinforzata u msaħħa l-leġiżlazzjoni tal-UE dwar l-awditjar statutorju, peress li tindirizza għadd ta' nuqqasijiet li ġew osservati fis-suq tal-awditjar matul l-aħħar kriżi. Il-liġijiet, ir-regolamenti u d-dispożizzjonijiet amministrattivi tal-Istati Membri li huma meħtieġa biex jikkonformaw mad-Direttiva kellhom jidħlu fis-seħħ sas-17 ta' Ġunju 2016 u l-Kummissjoni kellha tiġi mgħarrfa minnufih. Minħabba li s-Slovenja ma implimentatx id-Direttiva, attwalment il-partijiet ikkonċernati, bħall-investituri u bħall-azzjonisti, mhux qed jibbenefikaw mir-regoli l-ġodda li jtejbu b'mod konsiderevoli l-kwalità tal-awditjar. Dan għandu wkoll effett detrimentali fuq il-funzjonament ordnat tas-swieq nazzjonali u tal-UE. Barra minn hekk, hemm tħassib dwar l-affidabbiltà u l-kredibbiltà tal-qafas nazzjonali tas-Slovenja peress li ma ġewx implimentati r-rekwiżiti mtejba għall-indipendenza u għall-oġġettività li jinsabu fid-Direttiva. Għal iżjed tagħrif, jekk jogħġbok irreferi għall-verżjoni sħiħa tal-istqarrija għall-istampa.
Il-kontijiet ta' pagament: Il-Kummissjoni tressaq lil SPANJA quddiem il-Qorti talli ma implimentatx ir-regoli dwar il-kontijiet ta' pagament
Il-Kummissjoni Ewropea llum iddeċidiet li tressaq lil Spanja quddiem il-Qorti tal-Ġustizzja tal-UE talli ma nnotifikatx il-miżuri għall-implimentazzjoni sħiħa tad-Direttiva tal-UE dwar il-Kontijiet ta' Pagament (id-Direttiva 2014/92/UE). Ir-regoli tal-UE dwar il-kontijiet ta' pagament huma essenzjali biex jiżguraw li l-konsumaturi jibbenefikaw minn kontijiet trasparenti ta' pagament f'suq kompetittiv u inklużiv. Id-Direttiva tagħti lir-residenti legali kollha tal-UE d-dritt għal kont bażiku ta' pagament għal tariffa raġonevoli, irrispettivament mill-post tar-residenza tagħhom. Barra minn hekk, ittejjeb it-trasparenza tat-tariffi tal-kontijiet ta' pagament u tagħmilha iktar faċli biex wieħed iqabbel u jibdel. Il-liġijiet, ir-regolamenti u d-dispożizzjonijiet amministrattivi tal-Istati Membri li huma meħtieġa biex jikkonformaw mad-Direttiva kellhom jidħlu fis-seħħ sat-18 ta' Settembru 2016 u l-Kummissjoni kellha tiġi mgħarrfa minnufih. Madankollu, sal-lum Spanja ma ttrasponietx din id-Direttiva fil-liġi nazzjonali; għalhekk il-Kummissjoni qed tressaq lil Spanja quddiem il-Qorti tal-Ġustizzja tal-UE. Għal iżjed tagħrif, jekk jogħġbok irreferi għall-verżjoni sħiħa tal-istqarrija għall-istampa.
Is-servizzi finanzjarji: Il-Kummissjoni titlob lil FRANZA timplimenta r-regoli tal-UE fil-qasam tal-assigurazzjoni
Il-Kummissjoni ddeċidiet li tibgħat ittra ta' intimazzjoni lil Franza, li biha titlobha tippromulga għalkollox id-Direttivi dwar is-Solvibbiltà II (id-Direttiva 2009/138/KE) u dwar l-Omnibus II (id-Direttiva 2014/51/UE). Jekk Franza ma tiħux azzjoni fix-xahrejn li ġejjin, il-Kummissjoni tista' tibgħatilha opinjoni motivata dwar din il-kwistjoni.
6. Is-Suq Intern, l-Industrija, l-Imprenditorija u l-SMEs
(Għal iżjed tagħrif: Lucia Caudet – tel.: +32 229 56182, Maud Noyon – tel.: +32 229 80379)
L-Ungerija: Il-Kummissjoni tistieden lill-UNGERIJA tipprovdi kjarifiki addizzjonali fir-rigward tal-Liġi dwar l-Edukazzjoni Għolja
Illum il-Kummissjoni bagħtet opinjoni motivata komplementari lill-Ungerija minħabba l-Liġi Ungeriża dwar l-Edukazzjoni Għolja. Din issegwi l-opinjoni motivata tal-14 ta' Lulju u l-ittra ta' intimazzjoni li ntbagħtet fis-26 ta' April. Fl-opinjoni motivata tagħha, il-Kummissjoni saħqet li l-Liġi Ungeriża mhix kompatibbli mal-libertà tal-istituzzjonijiet tal-edukazzjoni għolja li jipprovdu s-servizzi u li jistabbilixxu ruħhom fejn iridu fl-UE. Barra minn hekk, il-Kummissjoni temmen li l-leġiżlazzjoni l-ġdida tmur kontra d-dritt tal-libertà akkademika, id-dritt għall-edukazzjoni u l-libertà ta' impriża, kif stabbilit fil-Karta tad-Drittijiet Fundamentali tal-UE. Fl-aħħar nett, il-Kummissjoni temmen li din il-liġi mhix kompatibbli mal-obbligi ġuridiċi tal-UE skont il-liġi kummerċjali internazzjonali (il-Ftehim Ġenerali dwar il-Kummerċ fis-Servizzi, il-GATS, fil-qafas tal-Organizzazzjoni Dinjija tal-Kummerċ, id-WTO). L-Ungerija wieġbet lill-Kummissjoni fl-14 ta' Awwissu. L-opinjoni motivata komplementari li ntbagħtet illum tipprovdi kjarifiki ulterjuri dwar it-tħassib tal-Kummissjoni fir-rigward tan-nuqqas ta' kompatibbiltà tal-Att dwar l-Edukazzjoni Għolja mal-obbligi tal-UE skont il-GATS. Peress li l-awtoritajiet Ungeriżi ilhom jafu bl-analiżi ddettaljata tal-Kummissjoni dwar id-dispożizzjonijiet tal-GATS minn mindu nħarġet l-opinjoni motivata f'Lulju 2017, l-Ungerija għandha ġimagħtejn biex tipprovdi l-kjarifiki addizzjonali. Jekk l-Ungerija ma tweġibx b'mod sodisfaċenti għall-opinjoni motivata, il-Kummissjoni tista' tressaq il-każ quddiem il-Qorti tal-Ġustizzja tal-UE.
Il-ħlasijiet tard: Il-Kummissjoni tħeġġeġ lill-PORTUGALL jikkonforma mar-regoli tal-UE
Il-Kummissjoni ddeċidiet li tieħu t-tieni pass fil-proċedura tagħha ta' ksur kontra l-Portugall dwar il-konformità tiegħu mad-Direttiva dwar il-Ħlas Tard (id-Direttiva 2011/7/UE) billi tibgħat opinjoni motivata. Id-Direttiva tistabbilixxi li l-awtoritajiet pubbliċi għandhom iħallsu għall-oġġetti u għas-servizzi li jakkwistaw fi żmien 30 jum jew, f'ċirkostanzi tassew ta' eċċezzjoni, fi żmien 60 jum. Skont it-tagħrif li għandha l-Kummissjoni, l-awtoritajiet pubbliċi Portugiżi, bħala medja, iħallsu fi żmien 90-100 jum. Is-sitwazzjoni hija kritika fis-settur tas-saħħa, b'perjodi medji ta' ħlas li jaqbżu t-300 jum. F'April 2017, il-Kummissjoni bagħtet ittra ta' intimazzjoni lill-Portugall minħabba applikazzjoni ħażina tad-Direttiva 2011/7/UE. L-awtoritajiet Portugiżi wieġbu f'Ġunju 2017. Huwa mistenni li l-amministrazzjonijiet pubbliċi jaqdu rwol partikolarment importanti biex jiskoraġġixxu kultura ta' ħlasijiet tard billi jkunu ta' eżempju u jħallsu lill-fornituri tagħhom fil-pront u b'mod trasparenti. Il-ħlasijiet tard għandhom impatt negattiv fuq in-negozji, b'mod partikolari l-SMEs, peress li jaffettwaw il-likwidità tagħhom u l-fluss ta' flushom, filwaqt li jikkomplikaw il-ġestjoni finanzjarja tagħhom u b'hekk ixekklu t-tkabbir. Id-Direttiva dwar il-Ħlas Tard issaħħaħ id-drittijiet tal-kredituri billi ddaħħal fis-seħħ limiti ta' żmien għal ħlasijiet min-negozji u mill-awtoritajiet pubbliċi għal oġġetti jew għal servizzi u meta dawn l-iskadenzi ta' ħlas ma jiġux issodisfati, in-negozji jkunu intitolati għal kumpens ġust. Il-Portugall għandu xahrejn biex iwieġeb għall-punti ta' tħassib li qajmet il-Kummissjoni. Jekk ma tirċevix tweġiba sodisfaċenti, il-Kummissjoni tista' tiddeċiedi li tressaq lill-Portugall quddiem il-Qorti tal-Ġustizzja tal-UE.
L-akkwist pubbliku: Il-Kummissjoni tħeġġeġ lil-LATVJA tirrispetta r-regoli tal-UE dwar l-akkwist pubbliku
Il-Kummissjoni llum iddeċidiet li tibgħat ittra ta' intimazzjoni lil-Latvja, fir-rigward tal-akkwist pubbliku ta' prodotti għall-organizzazzjoni tat-traffiku, bħad-dwal tat-traffiku jew bħall-apparati ta' kontroll. Il-Kummissjoni hija tal-fehma li peress li qed titlob trademarks u ditti speċifiċi ta' prodotti fid-dokumentazzjoni tal-offerti, il-Latvja kisret il-prinċipji ta' nondiskriminazzjoni u ta' trattament ugwali stipulati fir-regoli tal-UE dwar l-akkwist pubbliku (id-Direttivi 2014/24/UE u 2014/25/UE). Il-Latvja għandha xahrejn biex tikkonforma ma' dan l-obbligu; inkella l-Kummissjoni tista' tiddeċiedi li tibgħat opinjoni motivata.
7. Il-Ġustizzja, il-Konsumaturi u l-Ugwaljanza bejn is-Sessi
(Għal iżjed tagħrif: Christian Wigand – tel.: +32 229 62253, Melanie Voin – tel.: +32 229 58659,
Tim McPhie – tel.: +32 229 58602)
Il-Kummissjoni Ewropea se tintensifika l-proċedura ta' ksur kontra l-UNGERIJA minħabba l-Liġi dwar l-NGOs
Illum il-Kummissjoni ħarġet opinjoni motivata – it-tieni pass fil-proċedura ta' ksur – għall-Ungerija minħabba l-Liġi tagħha dwar l-NGOs iffinanzjati minn barra l-pajjiż. L-opinjoni motivata tal-Kummissjoni minħabba l-Liġi Ungeriża dwar l-NGOs issegwi l-ittra ta' intimazzjoni li ntbagħtet mill-Kummissjoni fl-14 ta' Lulju. Il-Kummissjoni kienet iddeċidiet li tibda l-proċedimenti ġuridiċi kontra l-Ungerija talli ma kkonformatx mal-obbligi tagħha skont id-dispożizzjonijiet tat-Trattat dwar il-moviment liberu tal-kapital, minħabba d-dispożizzjonijiet fil-Liġi dwar l-NGOs li jiddiskriminaw b'mod indirett u jirrestrinġu b'mod sproporzjonat id-donazzjonijiet minn barra l-pajjiż lill-organizzazzjonijiet tas-soċjetà ċivili. Minbarra dan it-tħassib, il-Kummissjoni hija tal-fehma wkoll li l-Ungerija qed tikser id-dritt tal-libertà ta' assoċjazzjoni u d-dritt ta' protezzjoni tal-ħajja privata u tad-dejta personali li jinsabu fil-Karta tad-Drittijiet Fundamentali tal-Unjoni Ewropea, li tiġi interpretata flimkien mad-dispożizzjonijiet tat-Trattati tal-UE. L-Ungerija wieġbet għall-ittra ta' intimazzjoni tal-Kummissjoni fl-14 ta' Awwissu. Wara li analizzat bir-reqqa l-ispjegazzjonijiet li ressqet l-Ungerija, il-Kummissjoni Ewropea qed tikkonkludi li t-tħassib serju tagħha ma ġiex indirizzat. Issa l-Ungerija għandha xahar biex tieħu l-miżuri meħtieġa biex tikkonforma mal-opinjoni motivata. Jekk l-Ungerija ma tweġibx b'mod sodisfaċenti għall-opinjoni motivata, il-Kummissjoni tista' tressaq il-każ quddiem il-Qorti tal-Ġustizzja tal-UE. Għal iżjed tagħrif, jekk jogħġbok irreferi għall-verżjoni sħiħa tal-istqarrija għall-istampa.
Il-Kummissjoni tistieden lill-IRLANDA timplimenta d-Direttiva tal-UE dwar id-Drittijiet tal-Vittmi
Il-Kummissjoni tħeġġeġ lill-Irlanda timplimenta d-Direttiva tal-UE li tistabbilixxi standards minimi għad-drittijiet, għall-appoġġ u għall-protezzjoni tal-vittmi ta' reati (id-Direttiva dwar id-Drittijiet tal-Vittmi, id-Direttiva 2012/29/UE). Din id-Direttiva tipprovdi drittijiet ċari ta' aċċess għall-informazzjoni għall-vittmi ta' reati, biex jipparteċipaw fi proċedimenti kriminali u biex jirċievu appoġġ u protezzjoni skont il-ħtiġijiet individwali tagħhom. Din tistabbilixxi li l-vittmi kollha ta' reati u l-membri tal-familja tagħhom jiġu rikonoxxuti u ttrattati b'mod rispettuż, sensittiv u professjonali. Barra minn hekk, id-Direttiva tiżgura li jiġu identifikati l-vittmi vulnerabbli bħall-vittmi ta' stupru, ta' terroriżmu, ta' reati ta' mibegħda, jew kull vittma oħra li tkun iktar vulnerabbli minħabba r-riskji ta' iktar ħsara. Jekk dan ikun il-każ, irid ikun hemm miżuri ta' protezzjoni speċjali fis-seħħ biex il-vittmi jkunu protetti matul il-proċedimenti u minn kwalunkwe theddida possibbli mill-awtur tar-reat. Il-protezzjoni tat-tfal tingħata attenzjoni speċjali. Ir-regoli tal-UE japplikaw għall-vittmi kollha ta' reati fl-UE, irrispettivament min-nazzjonalità tagħhom. Id-Direttiva dwar id-Drittijiet tal-Vittmi kellha tiġi trasposta fil-liġi nazzjonali sas-16 ta' Novembru 2015. Madankollu, sal-lum l-Irlanda għadha ma nnotifikatx lill-Kummissjoni Ewropea b'xi regoli nazzjonali li jimplimentaw din il-liġi tal-UE. B'riżultat ta' dan, il-Kummissjoni qed tistieden lill-awtoritajiet Irlandiżi jieħdu azzjoni u ddeċidiet li tibgħat opinjoni motivata. Jekk l-awtoritajiet Irlandiżi ma jeħdux azzjoni fi żmien xahrejn, il-każ jista' jitressaq quddiem il-Qorti tal-Ġustizzja tal-UE.
Il-Kummissjoni tħeġġeġ lill-AWSTRIJA u lid-DANIMARKA jimplimentaw b'mod korrett id-Direttiva dwar id-Drittijiet tal-Konsumatur
Il-Kummissjoni qed tħeġġeġ lill-Awstrija u lid-Danimarka jieħdu azzjoni malajr biex jiżguraw li d-Direttiva tal-UE dwar id-Drittijiet tal-Konsumatur (id-Direttiva 2011/83/UE) qed tiġi implimentata b'mod korrett. B'din id-Direttiva, il-konsumaturi fl-UE jibbenefikaw mill-istess regoli b'saħħithom tal-konsumatur irrispettivament minn fejn ikunu qed jixtru fl-UE. Xi benefiċċji maġġuri jinkludu d-dritt li jirritornaw oġġett u d-dritt għal rifużjoni sħiħa jekk il-konsumaturi jerġa' jibdielhom fi żmien 14-il jum, projbizzjoni fuq it-tariffi moħbija u fuq il-kaxxi mmarkati minn qabel fix-xiri bl-internet. Issa d-Danimarka għandha, fost affarijiet oħra, tiżgura li jkollha penali effettivi, proporzjonati u dissważivi fis-seħħ għal każijiet meta l-kummerċjanti jiksru r-regoli dwar id-drittijiet tal-konsumatur. Dawn għandhom jiċċaraw li, meta oġġetti mhux mitluba jintbagħtu lill-konsumaturi, jekk dawn ma jirreaġixxux, dan ma jfissirx li qed jagħtu l-kunsens tagħhom biex jixtru l-prodott. L-Awstrija introduċiet penali li jidher li mhumiex disswasivi biżżejjed u li ma jkoprux kull ksur tad-Direttiva dwar id-Drittijiet tal-Konsumatur. L-Awstrija għandha tippermetti wkoll lill-konsumaturi, f'każ ta' kunsinna tard, jikkanċellaw l-ordni sħiħa tagħhom, anke jekk ikunu xtraw prodotti multipli f'ordni waħda. Il-Kummissjoni qed tibgħat ittra ta' intimazzjoni lill-Awstrija u lid-Danimarka biex jallinjaw il-leġiżlazzjoni nazzjonali tagħhom mad-Direttiva tal-UE dwar id-Drittijiet tal-Konsumatur. Jekk iż-żewġ Stati Membri ma jeħdux azzjoni fix-xahrejn li ġejjin, il-Kummissjoni tista' tibagħtilhom opinjoni motivata dwar din il-kwistjoni.
8. L-Affarijiet Marittimi u s-Sajd
Is-sajd: Il-Kummissjoni titlob lill-PORTUGALL jieħu azzjoni kontra s-sajd illegali, mhux irrapportat u mhux irregolat
Il-Kummissjoni qed tibgħat ittra ta' intimazzjoni lill-Portugall dwar in-nuqqas ta' azzjoni fir-rigward tal-prevenzjoni, tal-ħolqien ta' deterrent u fl-eliminazzjoni tas-sajd illegali, mhux irrapportat u mhux irregolat minn xi wħud mill-bastimenti tiegħu fl-ilmijiet li huma taħt ir-responsabbiltà tal-Kummissjoni tas-Sajd fl-Atlantiku tal-Majjistral (in-NAFO). Il-Kummissjoni hija tal-fehma li l-Portugall ma kkonformax mal-obbligi tiegħu ta' infurzar tar-regoli tal-UE: dwar il-miżuri ta' konservazzjoni u ta' infurzar skont il-Kummissjoni tas-Sajd fl-Atlantiku tal-Majjistral (ir-Regolament tal-Kunsill (KE) Nru 1386/2007), ir-Regolament jistabbilixxi sistema Komunitarja għall-prevenzjoni, għall-ħolqien ta' deterrent u għall-eliminazzjoni tas-sajd illegali, mhux irrapportat u mhux irregolat (ir-Regolament tal-Kunsill (KE) Nru 1005/2008). Il-Kummissjoni hija tal-fehma li l-Portugall qed jikser ukoll ir-regoli tar-Regolament dwar il-Kontroll li għandu l-għan li jiżgura l-konformità mal-Politika Komuni tas-Sajd (ir-Regolament tal-Kunsill (KE) Nru 1224/2009). Jekk il-Portugall ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata dwar din il-kwistjoni lill-awtoritajiet Portugiżi.
9. Il-Migrazzjoni, l-Affarijiet Interni u ċ-Ċittadinanza
(Għal iżjed tagħrif: Tove Ernst – tel.: +32 229 86764, Katarzyna Kolanko – tel.: +32 229 63444, Markus Lammert – tel.: +32 229 80423)
Is-sigurtà: Il-Kummissjoni tħeġġeġ lill-GREĊJA timplimenta għalkollox id-Deċiżjonijiet ta' Prüm
Illum il-Kummissjoni ddeċidiet li tibgħat opinjoni motivata lill-Greċja talli ma implimentatx għalkollox id-Deċiżjonijiet ta' Prüm (id-Deċiżjonijiet tal-Kunsill 2008/615/ĠAI u 2008/616/ĠAI). Id-Deċiżjonijiet ta' Prüm huma element importanti tal-Aġenda Ewropea dwar is-Sigurtà u bis-saħħa tagħhom l-Istati Membri jkunu jistgħu jiskambjaw malajr it-tagħrif dwar id-DNA, il-marki tas-swaba' u d-dejta tar-reġistrazzjoni nazzjonali tal-vetturi. F'Settembru 2016 intbagħtet ittra ta' intimazzjoni lill-awtoritajiet Griegi. Minn dak iż-żmien 'il hawn, il-Greċja implimentat għalkollox il-miżuri meħtieġa fir-rigward tal-iskambju ta' tagħrif dwar id-DNA u l-marki tas-swaba'. Madankollu, s'issa għadha ma tlestiet l-ebda proċedura ta' evalwazzjoni fir-rigward tal-iskambju ta' tagħrif dwar ir-reġistrazzjoni tal-vetturi. Illum il-Kummissjoni talbet lill-Greċja tiffinalizza malajr il-proċess biex tikkonforma għalkollox mal-obbligi ġuridiċi tagħha. Issa l-Greċja għandha xahrejn biex twieġeb u wara dan il-perjodu l-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
Is-sigurtà – Il-Kummissjoni titlob lil-LUSSEMBURGU jimplimenta għalkollox l-iskambju ta' tagħrif u ta' intelligence bejn l-awtoritajiet tal-infurzar tal-liġi
Illum il-Kummissjoni Ewropea bagħtet opinjoni motivata lil-Lussemburgu talli ma kkomunikax il-miżuri nazzjonali li ttieħdu biex tiġi implimentata l-“Inizjattiva Żvediża” (id-Deċiżjoni Kwadru tal-Kunsill 2006/960/ĠAI). L-Inizjattiva tippermetti li jkun hemm kondiviżjoni iktar effettiva tat-tagħrif u tal-intelligence bejn l-awtoritajiet tal-infurzar tal-liġi tal-Istati Membri meta jkunu qed iwettqu xi investigazzjonijiet kriminali jew xi operazzjonijiet ta' intelligence kriminali. L-Inizjattiva ġiet adottata mill-Kunsill fit-18 ta' Diċembru 2006 u kellha tiġi implimentata mill-Istati Membri sad-19 ta' Diċembru 2008. Il-Lussemburgu rċieva ittra ta' intimazzjoni f'Novembru 2016, iżda xorta għadu ma għarrafx lill-Kummissjoni li ttieħdet xi miżura ta' implimentazzjoni. Issa l-Lussemburgu għandu xahrejn biex jinnotifika lill-Kummissjoni bil-miżuri li jkunu ttieħdu sabiex jiżgura l-implimentazzjoni sħiħa tal-Inizjattiva; inkella l-Kummissjoni tista' tressaq il-każ quddiem il-Qorti tal-Ġustizzja tal-UE.
Opinjonijiet motivati u għeluq
Il-migrazzjoni legali – It-trasferimenti intraażjendali: Il-Kummissjoni titlob lill-BELĠJU, lill-FINLANDJA u lill-IŻVEZJA jiżguraw l-implimentazzjoni sħiħa u tagħlaq ħames każijiet
Illum il-Kummissjoni bagħtet opinjonijiet motivati lill-Belġju, lill-Finlandja u lill-Iżvezja minħabba nonkomunikazzjoni (il-Finlandja) u minħabba komunikazzjoni parzjali (il-Belġju u l-Iżvezja) tal-miżuri nazzjonali li ttieħdu biex tiġi implimentata d-Direttiva dwar it-trasferimenti intraażjendali tal-persunal minn barra l-UE. Id-Direttiva dwar it-Trasferimenti Intraażjendali (id-Direttiva 2014/66/UE) ġiet adottata fil-15 ta' Mejju 2014 u kellha tiġi implimentata mill-Istati Membri sad-29 ta' Novembru 2016. Din għandha l-għan li tiffaċilita l-assenjament temporanju ta' impjegati b'ħiliet kbar (il-maniġers, l-ispeċjalisti u t-trainees) ta' kumpaniji multinazzjonali lil kumpaniji sussidjarji li jinsabu fl-UE. Issa l-Belġju, il-Finlandja u l-Iżvezja għandhom xahrejn biex jinnotifikaw lill-Kummissjoni bil-miżuri kollha li jkunu ttieħdu sabiex jiżguraw l-implimentazzjoni sħiħa tad-Direttiva, inkella l-Kummissjoni tista' tressaq dawn il-każijiet quddiem il-Qorti tal-Ġustizzja tal-UE. Illum il-Kummissjoni ddeċidiet ukoll li tagħlaq il-proċeduri ta' ksur kontra Ċipru, Franza, il-Latvja, il-Lussemburgu u s-Slovakkja wara li eżaminat in-notifiki dwar l-implimentazzjoni tad-Direttiva dwar it-Trasferimenti Intraażjendali minn dawn il-ħames Stati Membri.
10. Il-Mobbiltà u t-Trasport
(Għal iżjed tagħrif: Enrico Brivio – tel.: +32 229 56172, Alexis Perier – tel.: +32 229 69143)
L-avjazzjoni: Il-Kummissjoni titlob lill-BELĠJU jirrispetta l-prinċipji tal-Ġestjoni tat-traffiku tal-ajru
Il-Kummissjoni ddeċidiet li tibgħat ittra ta' intimazzjoni lill-Belġju abbażi tan-nuqqas ta' azzjonijiet korrettivi biex tinbena ċellola ta' ġestjoni konġunta tal-ispazju tal-ajru ċivili u militari sabiex jiġu ssodisfati l-prinċipji tal-użu flessibbli tal-ispazju tal-ajru (l-FUA – flexible use of airspace). F'konformità ma' dawn il-prinċipji, l-ispazju tal-ajru ma għadux iddeżinjat bħala spazju tal-ajru purament “ċivili” jew “militari”, iżda huwa kkunsidrat bħala spazju kontinwu u jiġi allokat skont il-ħtiġijiet tal-utenti. L-azzjonijiet korrettivi jiġu maqbula bejn l-Aġenzija Ewropea tas-Sikurezza tal-Avjazzjoni (l-EASA) u l-awtorità tal-avjazzjoni tal-Belġju waqt spezzjonijiet standard. Jekk il-Belġju ma jiħux azzjoni fix-xahrejn li ġejjin, il-Kummissjoni tista' tibgħat opinjoni motivata dwar din il-kwistjoni lill-awtoritajiet Belġjani.
It-trasport ferrovjarju: Il-Kummissjoni tistieden lill-BULGARIJA tittrasponi għalkollox il-leġiżlazzjoni tal-UE dwar is-sikurezza ferrovjarja
Il-Kummissjoni Ewropea talbet lill-Bulgarija tallinja r-regoli nazzjonali kollha tagħha mad-dritt tal-UE dwar is-sikurezza ferrovjarja (id-Direttiva 2004/49/KE). Din id-Direttiva tirrikjedi li l-Istati Membri jistabbilixxu awtorità indipendenti għas-sikurezza u korp indipendenti għall-investigazzjoni tal-aċċidenti u tal-inċidenti. Barra minn hekk, tirrikjedi wkoll li jiġu allokati kompiti u responsabbiltajiet ta' sikurezza lil diversi partijiet ikkonċernati tat-trasport ferrovjarju bl-għan li jiġu żgurat li ma jkunx hemm irdoppjar jew interferenza bejniethom. Madankollu, sal-lum il-Bulgarija ma rnexxilhiex tiżgura l-indipendenza tal-korp investigattiv u tagħtiha biżżejjed riżorsi. Il-Bulgarija ngħatat xahrejn biex tirrimedja din is-sitwazzjoni; inkella, il-Kummissjoni tista' tiddeċiedi li tressaq lill-Bulgarija quddiem il-Qorti tal-Ġustizzja tal-UE.
Is-sigurtà tal-avjazzjoni: Il-Kummissjoni tħeġġeġ lill-KROAZJA taġġorna l-leġiżlazzjoni nazzjonali tagħha
Il-Kummissjoni talbet lill-Kroazja timplimenta għalkollox il-leġiżlazzjoni tal-UE li tistabbilixxi regoli komuni fil-qasam tas-sigurtà tal-avjazzjoni (ir-Regolament (KE) Nru 300/2008). Skont dan ir-Regolament, l-Istati Membri għandhom jaġġornaw il-leġiżlazzjoni nazzjonali tagħhom dwar is-sigurtà tal-avjazzjoni b'mod regolari. Din il-leġiżlazzjoni tiddefinixxi l-istrutturi organizzattivi, ir-responsabbiltajiet u l-mekkaniżmi għall-monitoraġġ tal-attivitajiet fl-ajruporti nazzjonali, fir-rigward tal-linji tal-ajru u fir-rigward ta' entitajiet marbuta mas-sigurtà tal-avjazzjoni. Madankollu, il-Kroazja għadha trid tagħmel dan b'mod formali. Din hija kwistjoni ta' natura amministrattiva li mhijiex marbuta ma' nuqqasijiet fis-sigurtà. Issa l-awtoritajiet Kroati għandhom xahrejn biex jirrimedjaw is-sitwazzjoni; inkella l-Kummissjoni tista' tiddeċiedi li tressaq il-kwistjoni quddiem il-Qorti tal-Ġustizzja tal-UE.
It-trasport sostenibbli: Il-Kummissjoni tħeġġeġ lil 9 Stati Membri jittrasponu r-regoli dwar l-installazzjoni ta' infrastruttura tal-karburanti alternattivi
Il-Kummissjoni talbet lill-Bulgarija, lid-Danimarka, lill-Estonja, lil Franza, lil-Litwanja, lil Malta, lill-Polonja, lir-Rumanija u lill-Iżvezja jittrasponu għalkollox ir-regoli tal-UE dwar l-installazzjoni ta' infrastruttura tal-karburanti alternattivi (id-Direttiva 2014/94/UE). L-għan prinċipali tad-Direttiva huwa li jiġi stabbilit qafas komuni għall-introduzzjoni fuq skala kbira tal-infrastruttura tal-karburanti alternattivi fl-Ewropa. Dan huwa essenzjali biex titnaqqas id-dipendenza tat-trasport fuq iż-żejt, jittaffa l-impatt ambjentali tiegħu u b'hekk jissaħħaħ ir-rwol ta' tmexxija tal-Ewropa fil-ġlieda kontra t-tibdil fil-klima. Id-Direttiva tistabbilixxi rekwiżiti minimi għall-bini ta' infrastruttura tal-karburanti alternattivi, inklużi punti tal-iċċarġjar għall-vetturi li jaħdmu bl-elettriku u punti ta' riforniment għall-vetturi li jaħdmu bil-gass naturali u bl-idroġenu. Din id-Direttiva kellha tiġi implimentata sa mhux iktar tard mit-18 ta' Novembru 2016. Madankollu, dawn l-Istati Membri nnotifikaw lill-Kummissjoni parzjalment biss fir-rigward tal-miżuri li jittrasponu d-Direttiva fil-liġi nazzjonali. Issa d-disa' Stati Membri għandhom xahrejn biex jinnotifikaw lill-Kummissjoni b'dawn il-miżuri; inkella, il-Kummissjoni tista' tiddeċiedi li tressaq il-każ quddiem il-Qorti tal-Ġustizzja tal-UE.
11. It-Tassazzjoni u l-Unjoni Doganali
(Għal iżjed tagħrif: Vanessa Mock – tel.: +32 229 56194, Patrick Mc Cullough – tel.: +32 229 87183)
It-tassazzjoni: Il-Kummissjoni titlob lill-BELĠJU jallinja r-regoli nazzjonali dwar it-tassazzjoni fuq id-dħul mill-imgħax mill-bonds mad-dritt tal-UE
Illum il-Kummissjoni qed tibgħat opinjoni motivata lill-Belġju talli kiser ir-regoli tal-UE dwar it-tassazzjoni fuq id-dħul mill-imgħax mill-bonds (l-Artikolu 63 tat-TFUE u l-Artikolu 40 tal-Ftehim dwar iż-Żona Ekonomika Ewropea, iż-ŻEE). Ir-regoli Belġjani applikati għall-imgħax fuq il-bonds bi dħul fiss ivarjaw skont jekk l-imgħax jiġix minn bonds Belġjani jew minn bonds ta' oriġini barranija. Ir-regoli nazzjonali Belġjani għall-bonds li jkunu rreġistrati fis-sistema Belġjana ta' likwidazzjoni u li jinbiegħu fil-Belġju jqisu l-perjodu ta' parteċipazzjoni ta' dawn il-bonds, jekk ikunu ilhom fil-pussess ta' xi entità għal inqas minn sena fiskali sħiħa. B'kuntrast ma' dan, ir-regoli applikati fuq id-dħul minn bonds ta' oriġini barranija li jkunu rreġistrati fis-sistema Belġjana ta' likwidazzjoni li d-dħul tagħha jiġi riċevut 'il barra mill-Belġju jiġu kkalkolati bħallikieku kienu ilhom fil-pussess ta' xi entità għal sena fiskali sħiħa. Din id-differenza fit-trattament tad-dħul mill-imgħax ixxekkel il-moviment transfruntiera tal-kapital u tmur kontra l-Artikolu 63 tat-TFUE u l-Artikolu 40 tal-Ftehim dwar iż-ŻEE.
It-tassazzjoni: Il-Kummissjoni titlob lill-ĠERMANJA tallinja s-sistema tagħha tar-rifużjoni tal-VAT mar-regoli tal-UE
Illum il-Kummissjoni ddeċidiet li tibgħat ittra ta' intimazzjoni lill-Ġermanja talli kisret ir-regoli tal-UE dwar ir-rifużjonijiet tat-Taxxa fuq il-Valur Miżjud (il-VAT)(id-Direttiva dwar il-VAT, id-Direttiva tal-Kunsill 2006/112; u d-Direttiva dwar ir-Rifużjoni – id-Direttiva tal-Kunsill 2008/9/KE). Skont ir-regoli nazzjonali, persuna taxxabbli li tkun stabbilita fil-Ġermanja u li tapplika għal rifużjoni tal-VAT minn Stat Membru ieħor permezz ta' portal Ġermaniż tal-internet tista' titlef id-dritt għal rifużjoni; dan għaliex il-Ġermanja ma tagħtix każ il-messaġġi ta' żbalji potenzjali mill-Istat Membru ta' rifużjoni. Il-Kummissjoni hija tal-fehma li l-Ġermanja qed tikser ukoll ir-regoli dwar il-kooperazzjoni amministrattiva (ir-Regolament tal-Kunsill (UE) Nru 904/2010) f'każijiet li fihom tintalab tinnotifika lill-kontribwenti residenti bir-regoli u bid-deċiżjonijiet rilevanti iżda dan ma tagħmlux. Jekk il-Ġermanja ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Ġermaniżi.
It-tassazzjoni: Il-Kummissjoni titlob lill-UNGERIJA tallinja r-rekwiżiti nazzjonali dwar il-VAT mar-regoli tal-UE
Illum il-Kummissjoni ddeċidiet li tibgħat ittra ta' intimazzjoni lill-Ungerija talli kisret ir-regoli tal-UE dwar il-VAT (id-Direttiva tal-Kunsill 2006/112). Skont is-Sistema tal-Kummerċ Elettroniku u tal-Kontroll tat-Trasport (EKAER), il-kumpaniji huma obbligati li jipprovdu lill-awtoritajiet Ungeriżi tat-taxxa b'tagħrif dettaljat għal skopijiet ta' VAT fuq ċertu mezzi tat-trasport kummerċjali li jużaw it-toroq pubbliċi. Dan ir-rekwiżit jikser id-Direttiva dwar il-VAT peress li jaffettwa primarjament it-tranżazzjonijiet transfruntiera tal-UE u jintroduċi formalitajiet amministrattivi marbuta mal-qsim tal-fruntieri. Jekk l-Ungerija ma tiħux azzjoni fix-xahrejn li ġejjin, il-Kummissjoni tista' tibgħat opinjoni motivata lill-awtoritajiet Ungeriżi.
It-tassazzjoni: Il-Kummissjoni tagħlaq il-proċeduri ta' ksur dwar it-taxxa tas-suċċessjoni u l-legati li jitħallew lil organizzazzjonijiet mingħajr skop ta' qligħ
Il-Kummissjoni Ewropea tilqa' l-emendi li għamlet il-Ġermanja (fir-rigward tar-regoli dwar it-taxxa tas-suċċessjoni għal għotjiet finanzjarji speċjali ta' manteniment) u l-Greċja (fir-rigward tat-trattament tat-taxxa tas-suċċessjoni ta' legati li jitħallew lil organizzazzjonijiet mingħajr skop ta' qligħ u għal residenzi primarji). B'riżultat ta' dan, illum il-Kummissjoni ddeċidiet li tagħlaq dawn il-każijiet ta' ksur rispettivi.